Document ID: 32014D0241

Title and Content:
ΑΠΌΦΑΣΗ ΤΟΥ ΣΥΜΒΟΥΛΊΟΥ της 14ης Απριλίου 2014 για την επικύρωση της διεθνούς σύμβασης του Χονγκ Κονγκ του 2009 για την ασφαλή και φιλική προς το περιβάλλον ανακύκλωση πλοίων ή την προσχώρησή τους στη σύμβαση αυτή από τα κράτη μέλη προς το συμφέρον της Ευρωπαϊκής Ένωσης (2014/241/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1, σε συνδυασμό με το άρθρο 218 παράγραφος 6 στοιχείο α) σημείο v) και το άρθρο 218 παράγραφος 8 πρώτο εδάφιο, Έχοντας υπόψη την πρόταση της Ευρωπαϊκής Επιτροπής, Έχοντας υπόψη την έγκριση του Ευρωπαϊκού Κοινοβουλίου, Εκτιμώντας τα ακόλουθα: (1) Η Διεθνής σύμβαση του Χονγκ Κονγκ του 2009 για την ασφαλή και φιλική προς το περιβάλλον ανακύκλωση πλοίων (εφεξής «σύμβαση») εγκρίθηκε στις 15 Μαΐου 2009 υπό την αιγίδα του Διεθνούς Ναυτιλιακού Οργανισμού (ΔΝΟ), ως αποτέλεσμα των διαβουλεύσεων της διεθνούς διάσκεψης για την ασφαλή και φιλική προς το περιβάλλον ανακύκλωση πλοίων. Η σύμβαση καλύπτει τον σχεδιασμό, την κατασκευή, τη λειτουργία και την προετοιμασία των πλοίων, ώστε να διευκολύνει την ασφαλή και φιλική προς το περιβάλλον ανακύκλωση, χωρίς να θέτει σε κίνδυνο την ασφάλεια των πλοίων και τη λειτουργική αποδοτικότητα. Επίσης, καλύπτει τη λειτουργία των μονάδων ανακύκλωσης πλοίων με ασφαλή και φιλικό προς το περιβάλλον τρόπο και τη θέσπιση ενός κατάλληλου μηχανισμού επιβολής στον τομέα της ανακύκλωσης πλοίων. (2) Η σύμβαση τίθεται σε ισχύ 24 μήνες μετά την ημερομηνία επικύρωσής της από τουλάχιστον 15 κράτη των οποίων ο συνολικός εμπορικός στόλος αντιπροσωπεύει τουλάχιστον το 40 τοις εκατό της ολικής χωρητικότητας της παγκόσμιας εμπορικής ναυτιλίας και ο συνολικός μέγιστος ετήσιος όγκος ανακύκλωσης πλοίων κατά την προηγούμενη δεκαετία αντιστοιχεί τουλάχιστον στο 3 τοις εκατό της ολικής χωρητικότητας του συνόλου της εμπορικής ναυτιλίας των ίδιων κρατών. (3) Στα συμπεράσματά του της 21ης Οκτωβρίου 2009, το Συμβούλιο παρότρυνε σθεναρά τα κράτη μέλη να επικυρώσουν επειγόντως τη σύμβαση ώστε να διευκολυνθεί η έναρξη ισχύος της το συντομότερο δυνατό και να δρομολογηθούν πραγματικές και ουσιαστικές αλλαγές στην πράξη. (4) Στόχος του κανονισμού (ΕΕ) αριθ. 1257/2013 του Ευρωπαϊκού Κοινοβουλίου και του Συμβουλίου (1) είναι, μεταξύ άλλων, η ελαχιστοποίηση και, στον βαθμό που είναι εφικτό, η εξάλειψη των δυσμενών επιπτώσεων στην υγεία του ανθρώπου και το περιβάλλον που οφείλονται στην ανακύκλωση πλοίων και η διευκόλυνση της επικύρωσης της σύμβασης. Στο άρθρο 5 παράγραφος 9, στο άρθρο 7 παράγραφος 2, στο άρθρο 10 παράγραφοι 1 και 2 και στο άρθρο 12 παράγραφοι 1 και 3 του εν λόγω κανονισμού προβλέπεται η ευθυγράμμιση του ενωσιακού δικαίου με τη σύμβαση. Το άρθρο 32 παράγραφος 4 αναφέρεται στην περίπτωση κρατών μελών που δεν έχουν πλοία που φέρουν τη σημαία τους ή είναι νηολογημένα υπό τη σημαία τους ή που έχουν κλείσει τα εθνικά νηολόγιά τους. Τα εν λόγω κράτη μέλη δύνανται να παρεκκλίνουν από ορισμένες διατάξεις του κανονισμού, εφόσον κανένα πλοίο δεν είναι νηολογημένο υπό τη σημαία τους. (5) Η Ένωση δεν μπορεί να προσχωρήσει στη σύμβαση, δεδομένου ότι μόνο κράτη μπορούν να είναι συμβαλλόμενα μέρη της. (6) Συνεπώς, το Συμβούλιο θα πρέπει να εξουσιοδοτήσει τα κράτη μέλη τα οποία έχουν πλοία που φέρουν τη σημαία τους ή είναι νηολογημένα υπό τη σημαία τους και εμπίπτουν στο πεδίο εφαρμογής της σύμβασης να την επικυρώσουν ή να προσχωρήσουν σε αυτήν, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Τα κράτη μέλη εξουσιοδοτούνται, όσον αφορά τα τμήματα που εμπίπτουν στην αποκλειστική αρμοδιότητα της Ένωσης, να επικυρώσουν τη διεθνή σύμβαση του Χονγκ Κονγκ του 2009 για την ασφαλή και φιλική προς το περιβάλλον ανακύκλωση πλοίων ή να προσχωρήσουν σε αυτήν. Άρθρο 2 Τα κράτη μέλη τα οποία έχουν επικυρώσει τη σύμβαση ή έχουν προσχωρήσει σε αυτήν ενημερώνουν σχετικά την Επιτροπή εντός 6 μηνών από την ημερομηνία κατάθεσης των οικείων πράξεων επικύρωσης ή προσχώρησης στον γενικό γραμματέα του ΔΝΟ. Το Συμβούλιο θα επανεξετάσει την πρόοδο της επικύρωσης ως τις 31 Δεκεμβρίου 2018. Άρθρο 3 Η παρούσα απόφαση απευθύνεται στα κράτη μέλη. Λουξεμβούργο, 14 Απριλίου 2014.

Classification Labels:
2120
151

Label Descriptions:
{"2120": "Διεθνείς συμφωνίες", "151": "ΔΙΕΘΝΕΙΣ ΣΧΕΣΕΙΣ"}

EuroVoc IDs (Original): 3461
5283
4522
1158
3467

EuroVoc IDs (Expanded): 3461
5283
4522
1158
3467

Dataset Source: meu

Split: test